**Litku Klemetti** (oikealta nimeltään **Sanna Klemetti**, s. 5. huhtikuuta 1987 Kuhmo) on suomalainen muusikko ja laulaja-lauluntekijä. Klemetti teki aluksi kokeellisempaa musiikkia. 2010-luvun loppupuolella hän nousi laajempaan tietoisuuteen Litku Klemetti -nimellä tehtyjen, iskelmästäkin vaikutteita ottaneiden rocklevyjen myötä.

Varhaiset vaiheet
-----------------

Klemetti tutustui progressiiviseen rockiin yläkoululaisena. Toinen tärkeä laji hänelle on ollut iskelmä. Erityisen tärkeä levy Klemetille teini-iässä oli The Mothers of Inventionin *We're Only in It for the Money*, joka käsittelee humoristisesti erilaisuutta.

Lukion jälkeen Klemetti opiskeli laulua Oriveden opistossa. Hän muutti Jyväskylään ja opiskeli Jyväskylän konservatoriossa mutta koki sen varsin jäykäksi paikaksi luovan musiikintekijän näkökulmasta. Hän vaihtoi Jyväskylän yliopiston musiikkitieteen linjalle ja valmistui vuonna 2015 kirjoitettuaan pro gradun Jyväskylän indie-skenestä erityisesti kulttuuriyhdistys Hear ry:n piirissä. Jatko-opinnot jäivät kesken, kun esiintymisiä alkoi tulla. Klemetti on ollut mukana yhtyeissä Jesufåglar, Sateenkaarina, Zorse ja Mäsä ennen kuin otti selkeästi johtohahmon roolin yhtyeessä Tuntematon numero. Aiemmista yhteistä Jesufåglar edusti progressiivista rockia..

Litku-yhtye
-----------

Litku Klemetti & Tuntematon numero -yhtyeen ensimmäinen albumi *Horror ’15* ilmestyi vuonna 2016. Samana vuonna musiikkilehti *Soundi* myönsi Litku Klemetille vuoden tulokaspalkinnon. Klemetin ensimmäinen sooloalbumi *Juna Kainuuseen* julkaistiin tammikuussa 2017. Huhtikuussa 2017 Klemetti ilmoitti yhtyeensä esiintyvän jatkossa vain nimellä Litku Klemetti, eikä albumeita enää erotella yhtyealbumeiksi ja sooloalbumeiksi. Vuonna 2017 julkaistiin yhtyeen nimellä levy *Päivä päivältä vähemmän*.

Vuoden 2018 albumi *Taika tapahtuu* on äänitetty kotiolosuhteissa. Vuoden 2019 albumin *Ding ding dong* konsepti rakentuu muista ihmisistä vieraantuneen Hullu-Sanna-hahmon ympärille.*lähde?*

Vuoden 2021 levyllä *Kukkia Muovipussissa* Klemetti jätti yhtyeensä lähes kokonaan tauolle tuottaja-kitaristi Pekka Tuomea lukuun ottamatta. Enimmäkseen koneilla tehdyn levyn soundi pohjautuu ennen kaikkea 1980-luvun italo-diskoon ja temaattisesti se käsittelee teinityttöjen elämään liittyviä aihepiirejä. Levyltä julkaistiin singlet "Mona" ja "Tour de France". Video tehtiin näistä jälkimmäiseen kuten myös kappaleeseen "Google Earth Rock".*lähde?*

Klemetti on kertonut säveltävänsä hyvin nopeasti. Klemetti näkee menneisyyden hyödyntämisen vastakulttuurina. Klemetti ei halua tehdä retroa vaan sanoo hyödyntävänsä menneisyyttä tahallisen epämuodikkaasti.

Kesällä 2021 Litku Klemetti erotti yhtyeestä basisti Juho Kalliolahden. Yhtyeen mukaan se oli punkstoon myötä saanut tietoonsa asioita koskien Kalliolahtea.

Syksyllä 2014 perustetun, alkujaan Tuntematon numero -nimellä toimineen yhtyeen alkuperäiskokoonpanossa soittivat Klemetin lisäksi Kalliolahti ja rumpali Sami Keinänen. Kitaristi Aleksi Muhonen liittyi ennen vuodenvaihdetta ja kitaristi-kosketinsoittaja Tuomi loppuvuodesta 2016. Syksyllä 2022 yhtyeessä aloittaa kosketinsoittaja Sussu Ketola ja Muhonen on siirtynyt soittamaan bassoa. Ketola on soittanut aiemmin Suomen Tulli -yhtyeessä.

Yksityiselämä
-------------

Klemetin aviopuoliso on tuottaja, säveltäjä, lauluntekijä Pekka Tuomi. Pariskunta asuu Luhangassa, jonne he muuttivat vuoden 2020 lopulla.

Diskografia
-----------

*Pääartikkeli: Litku Klemetin diskografia*
### Albumit

* *Horror ’15*  (2016) (Litku Klemetti & Tuntematon numero)
* *Juna Kainuuseen*  (2017)
* *Päivä päivältä vähemmän*  (2017) (Litku Klemetti & Tuntematon numero, digitaalinen ja kasettijulkaisu)
* *Taika tapahtuu*  (2018)
* *Ding ding dong*  (2019)
* *Kukkia muovipussissa*  (2021)
* *Asiatonta oleskelua*  (2022)

Lähteet
-------

1. ↑  Täytin tänään 33! Virvon varvon... *Instagram*. Viitattu 16.8.2021.
2. ↑  Litku Luova Records. Viitattu 8.9.2021.
3. ↑  Sirén, Vesa, "Hullu-Sanna käänsi pilkan voitoksi", Helsingin Sanomat, 21.12.2019
4. 1 2 3  Mikael Mattila: Kuhmolainen kuvittelija – haastattelussa Litku Klemetti. *Rumba* 4/2017
5. ↑  Markus Mattlar: JESUFÅGLAR - Matka ajan rannoille *Keskisuomalainen*.  18.2.2011. Viitattu 8.9.2021.
6. ↑  Master Of Pulpets! Soundin uuden tulokaspalkinnon voittaja on Litku Klemetti. *Soundi*.
7. ↑  Litku Klemetti *www.facebook.com*. Viitattu 3.5.2017.
8. 1 2  Hirvonen, Iida Sofia: Sanna Klemetti oli kiusattu musiikkinörtti, jolle bändissä soittaminen oli unelma. Syntyi Litku Klemetti. *Image* 27.4.2017.
9. ↑  Litku Klemetti erotti basistinsa punkstoon takia *Helsingin Sanomat*.  26.7.2021. Viitattu 26.7.2021.
10. ↑  Alanko, Tero: Vähän ulapalla *Suomen musiikintekijät*.  6.1.2020. Viitattu 22.10.2022.
11. ↑
12. ↑  Iida Vashko: Kulttuurialalla mikään ei riitä, sanoo Sanna Klemetti – "Olen kympin tyttö, joka ajattelee, että miksen mene oikeisiin töihin" *Jylkkäri*.  27.10.2022. Viitattu 10.11.2022.
13. ↑  Tarja Kuikka: Litku Klemetiltä ilmestyi uusi levy – Luhanka ja paikalliset teatteriharrastajat mukana En elä -musiikkivideolla *Joutsan seutu*.  30.10.2022.  Arkistoitu 10.11.2022. Viitattu 10.11.2022.
14. ↑  Laine, Oona: Paras virhe *HS.fi*.  20.2.2022. Viitattu 30.11.2022.
15. ↑  Jouluksi omaan taloon Luhankaan – muusikko Sanna "Litku" Klemetti on Surkkarin vuoden 2020 joulupukki *Suur-Jyväskylän Lehti*.  23.12.2020. Viitattu 30.3.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Litku Klemetti**.
* Kotisivut
* Litku Klemetti. Luova Records.
* Litku-yhtyeen facebooksivu.
* Kangas, Laura: Kaikki hylätty kiinnostaa Litku Klemettiä – vaatteet, vinyylit ja entiset hittibiisit. *Jyväskylän ylioppilaslehti* 25.9.2017.
* Alanko, Tero: Takaisin maalle (Sanna Klementin haastattelu, Suomen Kuvalehti, 20.10.2022)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |